b'\n_START_ARTICLE_\nKwame Nkrumah\n_START_SECTION_\nBiografija\n_START_PARAGRAPH_\nKvam\xc4\x97 Nkruma gim\xc4\x97 1902 m. Nkrofulyje, Aukso Krante. Motina \xe2\x80\x93 Nianiba . 1930 m. baig\xc4\x99s presti\xc5\xbein\xc4\x99 Akros A\xc4\x8dimotos mokykl\xc4\x85, mok\xc4\x97si kataliki\xc5\xa1koje seminarijoje, o v\xc4\x97liau d\xc4\x97st\xc4\x97 kataliki\xc5\xa1koje mokykloje Aksime. 1935 m. i\xc5\xa1vyko \xc4\xaf Jungtines Valstijas. Ten studijavo Linkolno universitete Pensilvanijoje, 1939 m. \xc4\xafgijo bakalauro laipsn\xc4\xaf, 1942 m. baig\xc4\x97 Fi Beta Sigma brolij\xc4\x85 (Phi Beta Sigma) ir \xc4\xafgijo teologijos bakalauro; tais pa\xc4\x8diais metais \xe2\x80\x93 ir Pensilvanijos universitete moksl\xc5\xb3 magistro, o 1943 m. \xe2\x80\x93 men\xc5\xb3 ir filosofijos magistro laipsn\xc4\xaf. Aktyviai dalyvavo visuomenin\xc4\x97je veikloje, skait\xc4\x97 paskaitas politikos moksl\xc5\xb3 temomis, buvo i\xc5\xa1rinktas Amerikos ir Kanados Afrikos student\xc5\xb3 organizacijos prezidentu, dalyvavo student\xc5\xb3 teatro pastatymuose, student\xc5\xb3 laikra\xc5\xa1tyje The Lincolnian para\xc5\xa1\xc4\x97 es\xc4\x97 apie europie\xc4\x8di\xc5\xb3 vyriausybes Afrikoje._NEWLINE_Gyvendamas JAV K. Nkruma pamokslavo juod\xc5\xb3j\xc5\xb3 presbiterion\xc5\xb3 ba\xc5\xbeny\xc4\x8diose Filadelfijoje ir Niujorke. Skait\xc4\x97 knygas, susijusias su teologija ir politika, priva\xc4\x8diai studentus mok\xc4\x97 filosofijos. K. Nkruma 1943 m. susitiko ir diskutavo su JAV trockistais intelektualais \xe2\x80\x93 i\xc5\xa1 Trinidado kilusiu C. L. R. James, emigrante i\xc5\xa1 Rusijos Raja Dunajevskaja bei kin\xc5\xb3 kilm\xc4\x97s amerikie\xc4\x8diu Grace Lee Boggs._NEWLINE_K. Nkruma 1945 m. gegu\xc5\xbe\xc4\x99 atvyko \xc4\xaf London\xc4\x85 studijuoti Londono ekonomikos mokykloje. Po susitikimo su D\xc5\xbeord\xc5\xbeu Padmoru, Nkruma pad\xc4\x97jo organizuoti penkt\xc4\x85j\xc4\xaf panafrikieti\xc5\xa1k\xc4\x85 kongres\xc4\x85 Man\xc4\x8desteryje, v\xc4\x97liau \xc4\xafk\xc5\xabr\xc4\x97 Vakar\xc5\xb3 afrikos nacionalin\xc4\xaf sekretariat\xc4\x85, siekus\xc4\xaf Afrikos dekolonizacijos. K. Nkruma taip pat buvo Vakar\xc5\xb3 Afrikos student\xc5\xb3 s\xc4\x85jungos (WASU) viceprezidentas._NEWLINE_Kvamei Nkrumai garb\xc4\x97s daktaro vardus suteik\xc4\x97 Linkolno universitetas, Maskvos valstybinis universitetas, Kairo universitetas, Jogailos universitetas, Ryt\xc5\xb3 Berlyno Humboldt\xc5\xb3 universitetas, kiti universitetai.'